Komisjoni aruanne direktiivi 2003/88/EÜ avamerel töötajatele kehtivate sätete toimimise kohta /* KOM/2006/0853 lõplik */





ET Brüssel 22.12.2006 KOM(2006) 853 lõplik KOMISJONI ARUANNE direktiivi 2003/88/EÜ avamerel töötajatele kehtivate sätete toimimise kohta KOMISJONI ARUANNE direktiivi 2003/88/EÜ avamerel töötajatele kehtivate sätete toimimise kohta 1. Sissejuhatus 1.1. Õiguslik alus Tööaja korralduse teatavaid aspekte käsitleva nõukogu direktiivi 93/104/EÜ, [1] kohaldamisalast oli välja jäetud mitu sektorit ja tegevusala, nende hulgas kalandussektor ja muud merendusega seotud tegevusalad. Seega olid avamerel töötajad kõnealuse direktiivi kohaldamisalast välja jäetud. 2000. aastal võtsid Euroopa Parlament ja nõukogu vastu direktiivi 2000/34/EÜ, [2] millega muudetakse direktiivi 93/104/EÜ, et hõlmata selle direktiivi kohaldamisalast välja jäetud sektoreid ja tegevusalasid. Selle muudatuse tulemusel kohaldatakse tööaja korraldust käsitlevat ühenduse õigust ka avamerel töötajate suhtes. Liikmesriigid pidid direktiivi 2000/34/EÜ sätted siseriiklikesse õigusaktidesse üle võtma hiljemalt 1. augustiks 2003. [3] 2003. aastal võeti vastu direktiiv 2003/88/EÜ [4] (edaspidi „direktiiv”), millega kodifitseeriti ja tunnistati kehtetuks kaks eespool nimetatud direktiivi ning mis on hetkel ainus kehtiv tekst. 1.2. Kehtivad sätted Avameretöö on direktiivi artikli 2 lõike 8 mõistes töö, mida tehakse peamiselt avamererajatistel või avamererajatistelt (kaasa arvatud puurimisplatvormid), mis on otseselt või kaudselt seotud maavarade, sealhulgas süsivesinike otsimise, kaevandamise või kasutamisega, ja sellistest tegevustest tingitud sukeldumine avamererajatiselt või laevalt. Artikli 17 lõike 3 punktis a sätestatakse, et võib teha erandeid artiklitest 3 (igapäevane puhkus), 4 (vaheajad), 5 (iganädalane puhkeaeg), 8 (öötöö pikkus) ja 16 (võrdlusperioodid) kui on tegemist tegevusega, mille puhul töötaja töö- ja elukoht asuvad teineteisest kaugel, kaasa arvatud avameretöö, või mille puhul töötaja erinevad töökohad on üksteisest kaugel. Samas on sellised erandid kõnealuse artikli lõike 2 mõistes lubatud tingimusel, et kõnealustele töötajatele antakse hüvituseks võrdväärse pikkusega puhkeajad või et erandjuhtudel, kui objektiivsetel põhjustel ei ole võimalik anda hüvituseks niisuguseid võrdväärse pikkusega puhkeaegu, võimaldatakse kõnealustele töötajatele asjakohane kaitse. Lõpuks sätestab artikli 20 lõige 2, et kui töötajate ohutuse ja tervise kaitse üldpõhimõtete järgimisest ei tulene teisiti, ja tingimusel et asjaomaste tööandjate ja töövõtjate esindajad peavad nõu ning püütakse ergutada sotsiaalse dialoogi kõiki asjakohaseid vorme, kaasa arvatud läbirääkimised, kui pooled seda soovivad, võivad liikmesriigid objektiivsetel või tehnilistel või töökorraldusega seotud põhjustel pikendada artikli 16 punktis b nimetatud võrdlusperioodi kaheteistkümne kuuni töötajate puhul, kes teevad põhiliselt avameretööd. Seega kohaldatakse avamerel töötajate suhtes kõiki direktiivi sätteid. Samas võivad liikmesriigid teha kõnealuste töötajate suhtes erandeid artiklitest 3, 4, 5, 8 ja 16 ning erandina artiklis 19 sätestatust lubada õigus- ja haldusnormidega maksimaalse nädalase tööaja arvutamiseks võrdlusperioodi, mille pikkus ei ületa kahtteist kuud. Kõnealuses direktiivis määratletud teatavaid avameretöid tehakse laevadelt ja platvormidelt rahvusvahelistes vetes. Sellises kontekstis võib tekkida probleem kohaldatava õiguse valimisel. 1980. aasta Rooma konventsiooniga lepingulistele kohustustele kohaldatava õiguse kohta [5] nähakse lepingupooltele õiguste vastuolu olukorras ette valikuvabaduse põhimõte. Konventsiooni artikli 3 lõikes 1 on sätestatud, et lepingu suhtes kohaldatakse lepingupoolte valitud õigust. Samas kehtivad töölepingu osas lepingupoolte valikuvabadusele teatavad kitsendused. Siiski ei või töölepingu puhul poolte valitud õigus põhjustada töötaja ilmajätmist kaitsest, mis on talle ette nähtud imperatiivsete sätetega, mis õiguse valiku puudumisel kuuluksid kohaldamisele (artikli 6 lõige 1). Lisaks sätestab konventsioon täiendavad eeskirjad juhuks, kui lepingupooled valikut ei tee. Artikli 6 lõike 2 alusel, kui valikut ei ole tehtud, kohaldatakse töölepingu suhtes a) selle riigi õigust, kus töötaja lepingujärgselt oma põhitööd teeb, isegi kui ta ajutiselt töötab mõnes teises riigis, või b) kui töötaja ei tee oma põhitööd ühes ja samas riigis, siis selle riigi õigust, kus asub tegevuskoht, mille kaudu töötaja on tööle võetud, välja arvatud juhul, kui asjaoludest tervikuna ilmneb, et leping on tugevamalt seotud mõne teise riigiga; sel juhul kohaldatakse lepingu suhtes selle teise riigi õigust. 1.3. Aruande taust Direktiivi artikli 20 lõige 3 sätestab, et hiljemalt 1. augustil 2005 vaatab komisjon pärast konsulteerimist liikmesriikidega ja tööturu osapooltega Euroopa tasandil üle nende sätete toimimise avamerel töötajate tervise ja ohutuse seisukohast, et vajaduse korral esitada asjakohaseid muudatusettepanekuid. Sel eesmärgil koostas komisjon liikmesriikidele suunatud küsimustiku ning konsulteeris sotsiaalsete partneritega ühenduse tasandil. Käesoleva aruande eesmärgiks on seega täita direktiivi artikli 20 lõikes 3 ettenähtud kohustust. 2. Avameretöö Euroopa Liidus Enamiku liikmesriikide territooriumil, sealhulgas territoriaalvetes, ei tehta mingisugust avameretööd. Sellised riigid on Austria, Belgia, Eesti, Itaalia, Kreeka, Küpros, Leedu, Luksemburg, Läti, Malta, Portugal, Rootsi, Slovakkia, Sloveenia, Soome, Taani, Tšehhi Vabariik ja Ungari. Kõik nimetatud riigid, välja arvatud Taani ja Portugal, kinnitavad ka, et ükski nende riigi ettevõte ei tee avameretööd väljaspool riigi territoriaalvett. Liikmesriikides, mille territooriumil tehakse avameretööd või mille ettevõtted teevad avameretööd väljaspool riigi territooriumi, on asjaomaste töötajate olukord ja arv väga erinev. Ühendkuningriik on selgelt liikmesriik, kus on kõige rohkem avamerel töötajaid. Järgnevas tabelis on avameretöö ja seda tegevate töötajate hetkeandmed. Liikmes-riik | Territoriaalvetes | Väljaspool territoriaalvett | | Kirjeldus | Töötajate arv | Kirjeldus | Töötajate arv | DE | Naftaplatvorm Põhjameres | ± 75 | Puudub | - | DK | Puudub | 0 | - Maersk Oil and Gas AS- Dong Exploration and Production A/S- Amerada Hess ApS | ± 2000 | ES | Merepõhja kinnitatud avamereplatvorm Gaviota (Kantaabria meri, Biskaia ranniku vastas) | - | Merepõhja kinnitatud avamereplatvormid Casablanca (Vahemeres, Tarragona ranniku vastas) ja Poseidón (Cadixi lahes). | - | IE | Marathon Oil Ireland Limited | ± 40 | | | FR | Valikuline uurimistegevus | +-50 | | | NL | | ± 50 | | ± 2300 | PL | | ± 330 | | ± 580 | PT | | | Saipem Portugal kasutab 24 laeva ja platvormi | 9 | UK | - Liverpool Bay Complex, mida kasutab BHP Billiton- Naftatootmisplatvorm « Beatrice » Moray Firth’is, mida kasutab Talisman | 86 | 85 naftaplatvormi, 18 ujuvrajatist ja 167 gaasiplatvormi | 25 000 | 3. Erandite kasutamine Nagu eespool öeldud, nähakse direktiiviga liikmesriikidele ette võimalus teha erandeid direktiivi artiklitest 3, 4, 5, 8 ja 16. Lisaks võivad liikmesriigid õigus- ja haldusnormidega kinnitada maksimaalse nädalase tööaja arvutamiseks võrdlusperioodi, mille pikkus ei tohi ületada kahtteist kuud. Seetõttu tuleb analüüsida, mil määral on kasutanud direktiivi kõnealustest sätetest erandite tegemise võimalust need liikmesriigid, mille territooriumil tehakse avameretööd. 3.1. Saksamaa Ainsa olemasoleva platvormi töötajate tööaega reguleerib tööajaseadus (Arbeitszeitgesetz), ettevõtte kollektiivleping ja tööaega käsitlev ettevõttesisene kokkulepe. Töökorraldus sõltub töötaja kategooriast, kuid üldine töörežiim on neliteist tööpäeva platvormil ja neliteist puhkepäeva maal. Töötajatele kehtivad direktiivi artiklitega 3, 4, 5 ja 8 võrdväärsed sätted. Tegelikkuses on igapäevase puhkeaja pikkuseks kehtestatud üksteist järjestikust tundi, töötajatele on iga kuue töötunni järel ette nähtud kolmekümneminutiline puhkepaus, tagatud iganädalane puhkepäev (põhimõtteliselt pühapäev) ning öötöö pikkus ei tohi üldjuhul ületada kaheksa tundi. Saksamaa ei ole kasutanud võimalust kehtestada neljakümne kaheksa tunni arvutamiseks kaheteistkuulist võrdlusperioodi. Samuti sätestab kehtiv kollektiivleping tavalise neljakuise võrdlusperioodi. Ehkki Saksamaa õigusaktides sisaldub säte, millega on üle võetud direktiivi artikkel 22 (tingimusel, et selle osas saavutatakse eelnevalt kokkulepe kollektiivlepingus), ei kohaldata seda võimalust kõnealusele sektorile. 3.2. Taani Taani on vastu võtnud dokumendi, mis reguleerib avamerel töötajate tööaega. [6] See näeb igapäevase puhkusena ette üheteisttunnist järjestikust puhkeaega iga 24-tunnise ajavahemiku kohta (vastavalt direktiivi artiklile 3), puhkepausi iga kuue töötunni järel (vastavalt artiklile 4) ja merel veedetud kahe nädala kohta kolme järjestikust puhkepäeva maal (vastavalt artiklile 5 koosmõjus artikli 16 punktiga a). Dokumendis ei piirata öötöö pikkust. Taani õigusaktid lubavad kollektiivlepingu alusel edasi lükata või lühendada igapäevast puhkeaega. Töötajate puhul, kes ei ole kollektiivlepinguga hõlmatud, näeb dokument ette võimaluse, et individuaalne tööleping lubab edasi lükata või lühendada igapäevast puhkeaega (minimaalselt kaheksa tunnini). Erandi tegemise korral tuleb tagada hüvitav puhkeaeg. Taani õigusaktid näevad avamerel töötajate suhtes ette üheaastase võrdlusperioodi. Taani ei kasuta direktiivi artiklis 22 sätestatud võimalust (individuaalne erand). 3.3. Hispaania Avamerel töötajate suhtes kehtivad Estatuto de los Trabajadores’i üldsätted. Kõnealuse sektori suhtes ei kehti seega erirežiimi. Õigusaktide miinimumnõuetest erandite tegemine on lubatud vaid kollektiivläbirääkimiste tulemusel. Ka võrdlusperioodi pikendamine ühe aastani on lubatud vaid kollektiivläbirääkimiste tulemusel. Hispaania ei kasuta avamerel töötajate suhtes direktiivi artiklis 22 sätestatud võimalust (individuaalne erand). 3.4. Prantsusmaa Prantsusmaa teostab valikulisi ja lühiajalise kestusega uurimistöid (üks või kaks kuud). Seega ei kehti avamerel töötajate suhtes erieeskirja, mille alusel rakendataks direktiivis lubatud erandeid. 3.5. Iirimaa Iirimaa ainsa avamerel tegutseva äriühingu Marathon töötajatel on õigus kaheteisttunnisele igapäevasele puhkeajale ning puhkepausidele seitsmekümne viie minuti ulatuses. Öötöö pikkus ei ole piiratud. Üldine töörežiim on seitse tööpäeva merel ja seitse puhkepäeva maal. Maksimaalse nädalase tööaja arvutamise võrdlusperiood on kaksteist kuud. Iirimaa ei kasuta direktiivi artiklis 22 sätestatud võimalust (individuaalne erand). 3.6. Madalmaad Avamerel töötajatel on õigus kaheteisttunnisele igapäevasele puhkeajale ning puhkepausidele ühe tunni ulatuses. Öötöö aeg ei tohi ületada 11 tundi kahekümne nelja tunni kohta ning öötöö perioode ei tohi 13 nädala kohta olla rohkem kui 28. Maksimaalse nädalase tööaja (mille pikkuseks on kehtestatud 40 tundi) arvutamise võrdlusperiood on üldiselt 13 nädalat. Töötajate puhul, kelle töögraafik ei ole regulaarne, on võrdlusperiood 26 nädalat ning seda tohib pikendada 52 nädalani vaid juhul, kui puhkuse maal katkestasid ohutusalased õppused. 3.7. Poola Sektori tööd reguleerivad tööseadustiku üldsätted. Sektoris ei ole ette nähtud ühtegi erilist erandit. Poola ei kasuta direktiivi artiklis 22 sätestatud võimalust (individuaalne erand). 3.8. Portugal Portugalis kasutab äriühing Saipem Portugal kahtekümmet nelja laeva ja platvormi erinevates asukohtades (Austraalia, India, Venemaa, Kaug-Ida). Äriühingul on ainult 9 töötajat, kelle suhtes kehtivad Portugali õigusaktid, millega ei ole kehtestatud sektori suhtes erisätteid. 3.9. Ühendkuningriik Ühendkuningriik on kasutanud võimalust teha erandeid artiklitest 3, 4, 5 ja 8. Erandi tegemise korral tuleb töötajatele võimaldada piisav puhkeaeg. Samuti viis Ühendkuningriik avamerel töötajate suhtes õigusaktiga sisse ühe aasta pikkuse võrdlusperioodi. Ühendkuningriik on rakendanud artiklis 22 sätestatud võimalust (individuaalne erand). Näib, et kõnealune erand ei ole avamerel töötajate hulgas eriti levinud, vaid piirdub mõningate spetsialiseerunud valdkondadega nagu sukeldumisega seotud tegevus ja mererajatiste ehitamine. 4. Kollektiivlepingud Tööaega käsitlevad traditsiooniliselt kollektiivlepingud, juhul kui need on olemas. Arvestades, et direktiivis on sätestatud miinimumnõuded, kehtestatakse kollektiivlepingutega tööliste jaoks üldiselt soodsamad sätted, eriti nädalase tööaja maksimaalse pikkuse osas. Samuti võib kollektiivlepingutel olla tähtis roll direktiivis sätestatud igapäevast ja iganädalast puhkeaega, vahepause, öötööd ja võrdlusperioode käsitlevate erandite rakendamisel (juhul kui liikmesriik ei ole seadusega kehtestanud võrdlusperioodi pikkuseks ühte aastat). Avameretöö sektoris on kollektiivlepingute sõlmimise olukord väga erinev. Näiteks ei näi kollektiivlepinguid üldse olevat Poolas ja Iirimaal. Ühendkuningriigis on sõlmitud kollektiivlepinguid alates 1999. aastast, kuid neid on sõlminud vaid ametiühingutesse kuuluvad töötajad. Samas on ametiühingutesse astunud võrdlemisi vähe töötajaid (umbes 4500). Madalmaades töötavad avamerel töötajad üldjuhul sellises äriühingus, millele ei kohaldu ükski kollektiivleping. Seevastu Taanis ja Hispaanias kohalduvad kollektiivlepingud suurele osale töötajatest, sest nimetatud kahes riigis on kollektiivlepingutega hõlmatus võrdlemisi suur (üle 80%). Saksamaal kohaldub ainsa olemasoleva platvormi töötajatele äriühingusisene kollektiivleping, mis kohaldub platvormi püsitööjõule, ning äriühingusisene kokkulepe, mis reguleerib töörežiimi. Kollektiivleppega hõlmatud taanlastest avamerel töötajate keskmine nädalane tööaeg on umbes kolmkümmend kolm tundi (direktiivis sätestatud neljakümne kaheksa asemel). Hispaanias viidi äriühingu Repsol kollektiivlepinguga sisse soodsamad sätted puhkeaja (igapäevase, iganädalase, aastase) suhtes. Saksamaal sätestab kollektiivleping maksimaalselt neljakümne tunni pikkuse nädalase tööaja. 5. Kokkuvõte Avameretöö puudutab vaid väheseid liikmesriike ning hinnanguliselt umbes 30 000 töötajat. Suur enamus (25 000) avamerel töötajaid töötab Ühendkuningriigis. Pärast 2000. aastal sisse viidud muudatust kehtib direktiiv avamerel töötajatele, kuid jätab liikmesriikidele võimaluse teha erandeid mitmest selle sättest, tingimusel et kõnealustele töötajatele antakse hüvituseks võrdväärse pikkusega puhkeajad. Ometi võib nentida, et enamik liikmesriike ei ole seda võimalust kasutanud ja avamerel töötajate suhtes kohaldatakse seega siseriiklikke õigusakte, millega reguleeritakse igapäevast või iganädalast puhkeaega, vahepause ja öötöö pikkust.. Ühendkuningriik on ainus liikmesriik, mis on täielikult kasutanud avamerel töötajate suhtes lubatud erandeid. Samuti nähtub eelnevast, et kollektiivlepingud, juhul kui need on sõlmitud, sätestavad direktiivi miinimumnõuetest palju soodsama töörežiimi, eriti nädalase maksimaalse tööaja ja iga-aastase palgalise puhkuse osas. Direktiivi sätete paindlikkus avamerel töötajate suhtes on ilmselt põhjuseks, miks liikmesriigid kinnitavad võrdlemisi ühehäälselt, et direktiivi sätted reguleerivad kõnealust sektorit piisavalt ning neid ei pea muutma. Sotsiaalsed partnerid aga ei väljendanud komisjoni algatatud konsultatsiooni järel oma arvamust. Arvestades kõnealuste liikmesriikide väljendatud seisukohta ning sotsiaalsete partnerite märkuste puudumist, järeldab komisjon, et avamerel töötajate tööaja korralduse eeskirjade muutmine ei ole vajalik. [1] Nõukogu 23. novembri 1993. aasta direktiiv 93/104/EÜ, mis käsitleb tööaja korralduse teatavaid aspekte, EÜT L 307, 13.12.1993, lk.18. [2] Euroopa Parlamendi ja nõukogu 22. juuni 2000. aasta direktiiv 2000/34/EÜ, millega muudetakse tööaja korralduse teatavaid aspekte käsitlevat nõukogu direktiivi 93/104/EÜ, et hõlmata nimetatud direktiivist välja jäetud sektoreid ja tegevusalasid, EÜT L 195, 1.8.2000, lk. 41. [3] Vt direktiivi 2000/34/EÜ artiklit 2. [4] Euroopa Parlamendi ja nõukogu 4. novembri 2003. aasta direktiiv 2003/88/EÜ, mis käsitleb tööaja korralduse teatavaid aspekte, EÜT L 299, 18.11.2003, lk. 9. [5] 1980. aasta Rooma konventsioon lepingulistele kohustustele kohaldatava õiguse kohta (konsolideeritud versioon), EÜT C 27, 26.1.1998, lk. 34. [6] Order No. 630 of 1 July 2003 on certain aspects of the organisation of working time on offshore installations. --------------------------------------------------